**Қармақшы аудандық Қоғамдық кеңесі отырысының**

**ХАТТАМАСЫ**

**Жосалы кенті № 4 « 15 » тамыз 2023 жыл**

**Өткізілген орны: Жосалы кенті әкімі аппаратының мәжіліс залы**

**Төрағалық еткен:** Аудандық қоғамдық кеңес төрағасы Ә.Құлдүйсенов

**Қатысқандар**: Кеңес отырысына аудандық қоғамдық кеңес мүшелері, Қармақшы аудандық мәслихатының төрағасы Ә.Қошалақов, Қазақстан Республикасы Мемлекеттік қызмет істері агенттігінің Қызылорда облысы бойынша департаментінің Мемлекеттік қызмет көрсету басқармасының бас маманы Айтхожа Марат Исмадиярұлы **("ZOOM" платформасы арқылы онлайн қатысып отыр)**, аудандық экономика және қаржы бөлімінің басшысы Ж.Ниматулла, аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетов, аудандық ауылшаруашылығы мен жер қатынастары бөлімі басшысының міндетін уақытша атқарушы Е.Еркебаев, аудандық құрылыс, сәулет және қала құрылысы бөлімінің сектор меңгерушісі Д.Тұрмағанбетова, үкіметтік емес ұйымдар жетекшілері, бұқаралық ақпарат құралдарының өкілдері. Осымен қатар кент, ауылдық округі әкімдері мен шаруашылық басшылары, ауылдық округтердегі ардагерлер кеңесінің төрағалары **("ZOOM" платформасы арқылы онлайн)** қатысып отыр.

**Күн тәртібі:**

1. «Аудандағы табиғи мал жайылымдары мен шабындықтары, оларды нақты пайдаланудың, қыс кезеңіне қажетті шөп қорын жасаудың және орталық мал жайылымын ұйымдастырудың мүмкіндіктері» туралы

Есеп беруші: Қармақшы аудандық ауылшаруашылығы мен жер қатынастары бөлімі басшысының міндетін уақытша атқарушы Е.Еркебаев.

2. «Аудандық жұмыспен қамту, әлеуметтік бағдарламалар және азаматтық хал актілерін тіркеу бөлімінің әлеуметтік саладағы жаңа реформалар мен өзгерістерге сай әлеуметтік оңалту шараларын іске асырудағы атқарылып жатқан жұмыстары және көрсетілетін мемлекеттік қызметтердің сапасы туралы»

Есеп беруші: Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетов.

3. Аудандық құрылыс, сәулет және қала құрылысы бөлімінде Қазақстан Республикасының 2022-2026 жылдарға арналған «Сыбайлас жемқорлыққа қарсы саясаты Концепциясының» орындалу барысы туралы.

Есеп беруші: Қармақшы аудандық құрылыс, сәулет және қала құрылысы бөлімінің сектор меңгерушісі Д.Тұрмағанбетова.

4. «Қызылорда облысы Қармақшы аудандық мәслихатының 2022 жылғы 21 желтоқсандағы №249 «2023-2025 жылдарға арналған аудандық бюджет туралы» шешіміне өзгерістер енгізу туралы» Қармақшы аудандық мәслихатының шешім жобасы жайлы.

Хабарламашы: Қармақшы аудандық экономика және қаржы бөлімінің басшысы Ж.Ниматулла.

5. «Әлеуметтiк көмек көрсетудің, оның мөлшерлерiн белгiлеудің және мұқтаж азаматтардың жекелеген санаттарының тiзбесiн айқындаудың қағидаларын бекiту туралы» Қармақшы аудандық мәслихатының шешім жобасы жайлы.

Хабарламашы: Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетов.

|  |
| --- |
|  |

**КҮН ТӘРТІБІНДЕГІ МӘСЕЛЕЛЕР БОЙЫНША ТЫҢДАЛДЫ:**

Күн тәртібіндегі мәселеге байланысты Қармақшы аудандық ауылшаруашылығы мен жер қатынастары бөлімі басшысының м.у.а. Е.Еркебаевтың «Аудандағы табиғи мал жайылымдары мен шабындықтары, оларды нақты пайдаланудың және қыс кезеңіне қажетті шөп қорын жасаудың жайы» туралы есебі тыңдалып, ауданда атқарылып жатқан жұмыстар барысы таныстырылды.

Баяндама қоса жалғанды.

**Кеңес отырысында аудандық қоғамдық кеңес мүшесі Т.Ералиев:** «Қазіргі уақытта жайылым мәселесі проблемалық мәселе десек болады. Жаңажол мен Иіркөл ауылдық округтерінің және Ақтөбе мен III-Интернационал ауылдық округтерінің тұрғындары жайылымдық жерлерге таласып қалады. Жайылымдық жерге су шығару мәселесіне келсек, дариядан жайылымдық жерлерге су шықпаса халық бір-бірімен шатасуға дайын тұр».

**Қармақшы аудандық мәслихатының төрағасы Ә.Қошалақов:** «Ауданымыздың Марал Баба кесенесіне баратын жолда 27 шаруа қожалығы орналасқан. Ақтөбе, Жаңажол, III-Интернационал, Ақжар ауылдық округтердің малын сол жақтағы жайылымдарға жіберу керек. Елді-мекен халқы 2-ге - 3-ке бөлініп отыр: күріш егетіндер және мал бағатындар. Олардың әрқайсысының мүдделері қорғалу керек. Қарапайым халықтың азғантай малы бар. Олардың да мүдделері қорғалу керек».

**Аудандық ауылшаруашылығы мен жер қатынастары бөлімі басшысының м.у.а. Е.Еркебаев:** «Қармақшы ауданының көлемі -3104,0 мың га құраса, мемлекеттік босалқы жерлердегі жайылымдық алқаптары – 1347,3 мың га құрайды. «Жайылымдар туралы» Заңға сәйкес барлық ауылдық округтерге 2022-2023 жылдарға арналған жайылымдарды басқару мен пайдалану жоспарлары бекітілген. 2023 жылдың 7 айында жалпы көлемі 20 880 га. жер мемлекетке қайтарылды. Әр ауылдық елді мекен маңынан ортақ пайдалануға жайылымдық алқаптарының схема-картасы белгіленді, аталған аумақтан өзге мақсаттарға жер табыстауға тыйым салынды ( радиусы 10-15 км аралығы), жайылымдық жерлері тапшы болып отырған елді мекен аумақтарындағы ауданның босалқы жерлерінен 221,8 мың гектар жайылымдық жерлер схема-картаға сәйкес белгіленді. Сонымен қатар, егін науқаны аяқталған уақытта, егіс алаңдарын өртемей *(қазан-наурыз айларында)* тұрғындардың қыс мезгілінде мал жайылымымен қамтамасыз ету мақсатында жалпы көлемі 148,4 мың гектар жер учаскесі 13 шаруашылық субъектілерімен 5 жыл мерзімге пайдалану бойынша келісім меморандум рәсімделді».

**Аудандық ақсақалдар кеңесінің төрағасы А.Мереков:** «Жайылым мәселесі және ауданымыздағы жайылымдардың тапшылығы қызу талқыланып, келелі ойлар ұтымды ұсыныстар айтылып жатыр. Қазіргі кезде жайылымдық жерлер, шабындық жерлер бұл үлкен мәселе болып тұр. Аудандағы әрбір елді-мекенге барып мал бағатын, күріш егетін азаматтарды жинап, қыста және жазда мал жайылатын жерлерді белгілеп беру керек».

**Аудандық ауылшаруашылығы мен жер қатынастары бөлімі басшысының м.у.а. Е.Еркебаев:** «Бүгін Ақтөбе ауылдық округіне барып, мал жайылатын жерлерді белгілеп көрсетіп, айтып түсіндірдік».

**Аудандық қоғамдық кеңесінің төрағасы Ә.Құлдүйсенов:** Аудандық ауылшаруашылығы мен жер қатынастары бөлімі басшысының міндетін уақытша атқарушы Е.Еркебаевтың есебі бойынша ауданда мал басын өсіруде біршама жақсы жағдайлар қалыптасқан. Әр ауылдық елді-мекен маңынан ортақ пайдалануға жайылымдық алқаптарының схема-картасы белгіленген. Бірақ ол жеткіліксіз және өз дәрежесінде орындалмауда. Ауданымызда жалпы жайылымдық жерлер жеткілікті болғанымен нақты қолжетімдігі алаңдатады. Әрбір округтегі жалпы мал жайылыммен тек қана қолда бар ірі қара малдардың қамтамасыз етілуі III-Интернационалда 38,7, Ақтөбе, Жаңажолда 40,5, Жосалы кентінде 45,4, Ақжарда 62,9, Дауылкөлде 87,9 пайызды құрап отыр. Оның өзінде ауылдың қашықта орналасқан мал жайылымы толық пайдаланылмайды. Осыған байланысты ауыл маңындағы жайылымдық жерлер қатты тозып, ауыл тұрғындары тарапынан наразылық жиі айтылады. Сондықтанда мал шаруашылығын дамытуда ауданымыздың жер қорының 50-60 пайызын құрап отырған жайылымдық жерлерді, оның ішінде шалғайдағы жайылымдық алқаптарын қолданысқа енгізу бүгінгінің талабы болуда. Бұл бағытта өз аймақтарындағы алыс мал жайылымдары мен одан тыс шалғайдағы босалқы жерлерді пайдалануда Жосалы кенті мен Ақтөбе, Иіркөл, Қармақшы ауылдарының тұрғындары мен бірсыпыра шаруа қожалықтары айналысып келеді.

Жаз, күз айларында малдарын сыртқы жайылымдарға жіберіп, қыстық жайылымдықтарын тынықтырып, шөптің өсуіне мүмкіндіктер жасауда.

Ал аймақтағы шабындықтарды күтіп ұстау мен суландыру жұмыстары жүйелі түрде үйлестірілмеуде.

Енді осы көтеріліп отырған мәселеге байланысты ауылдық округтердің әкімдерінен сұрақ бар ма?»

**Жосалы ауылдық округінің әкімі Ә.Білжанов:** «Ауданымызда жайылымдық жерлердің мәселесі шешілмей тұр. Мысалы Жаңажол мен Иіркөл ауылдық округтерінің мал жаятын жерлері дұрыс шешілмей тұр. Бұрын жұрт малдарын сыртқа алып кетіп, мысалы, Қарақұм жақта немесе тағы сондай ашық бос жерлерде жаятын еді. Қазір Қарақұм жақта жайылымдық жерлер бар ма?»

**Аудандық ауылшаруашылығы мен жер қатынастары бөлімі басшысының м.у.а. Е.Еркебаев:** «Кеше Жаңажол және Иіркөл ауылдық округтерінде болып, мал жайылымдық жерлер туралы түсіндіру жұмыстарын жүргіздік. Қазір Қарқұмда 300000 га. жайылымдық жерлер бар».

Кеңес отырысында Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетовтың «Аудандық жұмыспен қамту, әлеуметтік бағдарламалар және азаматтық хал актілерін тіркеу бөлімінің әлеуметтік саладағы жаңа реформалар мен өзгерістерге сай әлеуметтік оңалту шараларын іске асырудағы атқарылып жатқан жұмыстары және көрсетілетін мемлекеттік қызметтердің сапасы туралы» есебі тыңдалып, атқарылып жатқан жұмыстарына баға берілді. Қызылорда облысы бойынша департаментінің Мемлекеттік қызмет көрсету басқармасының бас маманы М.Айтхожаның тарапынан осы мәселеге байланысты ұсыныс-пікірлері болған жоқ.

Баяндама қоса жалғанды.

**Аудандық қоғамдық кеңесінің мүшесі А.Серкешбаев:** «Біздің ауданда инватакси бар ма. Осымен қатар мүгедектерге арналған кресло арба қанша адамда бар».

**Аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетов:** «Халықтың әлеуметтік осал топтарын қолдау мақсатында ерекше тәртіпті қолданумен мүгедектерді тасымалдау («Инватакси») қызметіне мемлекеттік әлеуметтік тапсырыс аясында 2023 жылға Қармақшы ауданы бойынша 1 инватакси, Байқоңыр қаласы, Ақай,Төретам бойынша 3инватакси қызмет көрсетеді, кресло арба 78 адамда бар».

**Аудандық қоғамдық кеңесінің төрағасы Ә.Құлдүйсенов:** «Ауданда және Байқоңыр қаласындажүріп-тұруы қиын мүмкіндігі шектеулі азаматтарға қанша көмекші бар**».**

**Аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетов: «**Қармақшы ауданы бойынша 2023 жылға жүріп-тұруы қиын І-топтағы мүмкіндігі шектеулі азаматтарға жеке көмекші қызметіне 102 жеке көмекші тағайындалды.

Байқоңыр қаласы бойынша2023 жылға жүріп-тұруы қиын І-топтағы мүмкіндігі шектеулі азаматтарға жеке көмекші қызметіне 168жеке көмекші тағайындалды**».**

**Аудандық қоғамдық кеңесінің мүшесі Ж.Ерқосаев:** «Ауданымызда **тұрмысы төмен** аз қамтамасыз етілген **отбасылар мен мұқтаж азаматтарды, мүмкіндігі шектеулі азаматтарды әлеуметтік қолдау бойынша** қазіргі уақытта әлеуметтік көмек көрсету 100 пайыз болып отыр. Осы жұмыстарға байланысты қазір отбасылық цифрлық карта жүріп жатыр».

Осымен қатар күн тәртібіндегі келесі мәселеге байланысты Қармақшы аудандық құрылыс, сәулет және қала құрылысы бөлімінің сектор меңгерушісі Д.Тұрмағанбетованың «Аудандық құрылыс, сәулет және қала құрылысы бөлімінде Қазақстан Республикасының 2022-2026 жылдарға арналған «Сыбайлас жемқорлыққа қарсы саясаты Концепциясының» орындалу барысы туралы» есебі тыңдалды.

Баяндама қоса жалғанды.

**Аудандық қоғамдық кеңесінің төрағасы Ә.Құлдүйсенов:** «Сыбайлас жемқорлыққа қарсы атқарылып жатқан жұмыстарды ақпараттандыруға байланысты қандай жұмыстар жүріп жатыр».

**Аудандық құрылыс, сәулет және қала құрылысы бөлімінің сектор меңгерушісі Д.Тұрмағанбетова:** «Фейсбукке, әлеуметтік желілерге мақалалар беріп жатырмыз».

**Қармақшы аудандық мәслихатының төрағасы Ә.Қошалақов:** «Сыбайлас жемқорлыққа байланысты тағы бір айтатын нәрсе - орындалып жатқан құжаттарға немқұрайлы қарамау керек. Мысалы, дайындалып жатқан келісім шарттарға мұқият қарау керек. Құжаттарды жазу барысында өте ұқыпты болу керек. Тағы бір айтатын нәрсе сыбайлас жемқорлықтың алдын-алуда әр мекемеге заңгер қызметкері қажет. Ауданда білім бөлімінде, мектептерде, балабақшаларда, тағы басқа мекемелерде заңгер жоқ. Осыны да ойлану керек».

**Аудандық қоғамдық кеңесінің мүшесі Н.Жанәділов:** «Сыбайлас жемқорлыққа қарсы күрес жұмыстарына байланысты атқарылып жатқан іс-шаралар барысын аудандағы әрбір мекеме жариялап отыр. Енді соның бөлінетін қаражатын реттеу керек деп ойлаймын».

Аталған жиындаҚармақшы аудандық экономика және қаржы бөлімінің басшысы Ж.Ниматулланың «Қызылорда облысы Қармақшы аудандық мәслихатының 2022 жылғы 21 желтоқсандағы №249 «2023-2025 жылдарға арналған аудандық бюджет туралы» шешіміне өзгерістер енгізу туралы» және Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетовтың «Әлеуметтiк көмек көрсетудің, оның мөлшерлерiн белгiлеудің және мұқтаж азаматтардың жекелеген санаттарының тiзбесiн айқындаудың қағидаларын бекiту туралы» Қармақшы аудандық мәслихатының шешім жобалары мақұлданып, келісім берілді.

Кеңес отырысында қаралған бірқатар мәселелер бойынша аудандық қоғамдық кеңес тарапынан тиісті нұсқаулар беріліп, ұсынымдар жасалды.

**Күн тәртібіндегі мәселелерді тыңдап және талқылап ауданының қоғамдық кеңесі қарар қабылдады:**

Жоғарыдағы жағдайларды, мал жайылымына байланысты шиеленістің алдын алуды және мал шаруашылығын жүйелі түрде өрістетіп, тұрғындардың әл-ауқатын арттыру мақсатында аудандық қоғамдық кеңес төмендегідей ұсынымдар жасайды:

1. **Кент, ауылдық округтер әкімдеріне:**
2. Аймағындағы мал жайылымына, оның жарамдық жайына талдау жасау, қолда бар мал басын жайылыммен қамтамасыз ету мүмкіндіктерін зерделеу, қажет жағдайда ауданның мал жайылымдық қорынан ортақ мал жайылым үшін ұсыныс беру;
3. Ауыл аймағындағы шабындықтар жайын зерделеп, шаруашылық құрылымдарының басшыларымен және аудандық су шаруашылығы мекемесімен бірлесе отырып егінге су алуға дейін шабындықтарды суландыру мен күтіп ұстау және қашыртқы суларды пайдалану мүмкіндіктерін қарастыру.
4. Ауылдағы ардагерлер және басқа да қоғамдық ұйымдармен бірлесе отырып қауымдастықтың жиналысын өткізіп мал жайылымына, шабындықтарды суаруға байланысты нақты жағдайды жеткізіп, жаз бен күз айларында малдарды сырт аймақтарға жаюдың межелерін жасау, оны әрбір тұрғындарға жеткізіп, түсіндіріп, тиісті үйлестіру жұмыстары жүргізілсін.
5. **Аудандық ауылшаруашылығы мен жер қатынастары бөліміне:**
6. Кент, ауыл округтеріндегі жайылымдық пен шабындық жайына талдау жасап, оларды өтетін жиналыстарға қатысып аудан көлемінің қай аймақтарында ортақ мал жайылымына пайдаланатын жерлерді жеткізіп, түсіндіру жұмыстарын жүргізу;
7. Аудандық су шаруашылығы мекемесімен бірлесе отырып шабындықтарды ерте көктемде және қашыртқы сулармен суландыруды үйлестіру;
8. Кент, ауылдар бойынша жүргізілген жұмыстарды жинақтап, аудан әкімдігіне тиісті ұсыныс енгізетін болсын.

**3. Аудан әкімдігіне:**

1. Аудандағы мал басын көбейту, оларды жайылымдықтармен және шабындықтармен қамтамасыз ету, кент, ауыл округтерінен тыс Нұра, Дариялық бойындағы, Қарақұм мен Қызылқұм аймағындағы жайылымдықтарды әр округтер бойынша ортақ пайдаланудың, ол жерлердегі су көздерін, қажет болса жаңадан ұңғымалар қазуды жоспарлай отырып тиісті бағдарлама жасау;

2. Ортақ мал жайылымдар тізбесін жасап, оларды аукционға шығармау жолдарын қарастыру ұсынылсын.

**4.** Ұсынымдардың орындалуы жайлы нақты хаттамалармен,

есептермен, бағдарламалармен 2024 жылдың 1 сәуіріне аудандық

қоғамдық кеңесіне ақпарат берілсін.

2. Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетовтың «Аудандық жұмыспен қамту, әлеуметтік бағдарламалар және азаматтық хал актілерін тіркеу бөлімінің әлеуметтік саладағы жаңа реформалар мен өзгерістерге сай әлеуметтік оңалту шараларын іске асырудағы атқарылып жатқан жұмыстары және көрсетілетін мемлекеттік қызметтердің сапасы туралы» жәнеҚармақшы аудандық құрылыс, сәулет және қала құрылысы бөлімінің сектор меңгерушісі Д.Тұрмағанбетованың «Аудандық құрылыс, сәулет және қала құрылысы бөлімінде Қазақстан Республикасының 2022-2026 жылдарға арналған «Сыбайлас жемқорлыққа қарсы саясаты Концепциясының» орындалу барысы туралы» есептері қаперге алынсын.

3. Қармақшы аудандық экономика және қаржы бөлімінің басшысы Ж.Ниматулланың «Қызылорда облысы Қармақшы аудандық мәслихатының 2022 жылғы 21 желтоқсандағы №249 «2023-2025 жылдарға арналған аудандық бюджет туралы» шешіміне өзгерістер енгізу туралы» Қармақшы аудандық мәслихатының шешім жобасы мақұлдансын.

4. Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімі басшысының орынбасары Ж.Қалымбетовтың «Әлеуметтiк көмек көрсетудің, оның мөлшерлерiн белгiлеудің және мұқтаж азаматтардың жекелеген санаттарының тiзбесiн айқындаудың қағидаларын бекiту туралы» Қармақшы аудандық мәслихатының шешім жобасы мақұлдансын.

**Төраға Ә.Құлдүйсенов**

**Хатшы Б.Карибаев**